શહેરના થલતેજ વિસ્તારમાં રહેતા રમેશભાઇ જોષી અમદાવાદ ડિસ્ટ્રીક્ટ કો.ઓપરેટીવ બેંકમાં નોકરી કરતા હતા. રિટાર્યડ થયા બાદ તેમને સિનિયર સિટિઝન સેવિંગ્સ સ્કીમ(SCSS)હેઠળ પોસ્ટ વિભાગમાં 2.50 લાખ રૂપિયા મૂક્યા હતા. જેનું વાર્ષિક 9 ટકા વ્યાજ 22500 મળતું હતું. જે વ્યાજ દર ત્રણ મહિને તેમના ખાતામાં 5625 ચુકવવામાં આવતું હતું. પાંચ વર્ષ બાદ તેમણે મુકેલી ડિપોઝીટની સમયમર્યાદા પુરી થતાં તેઓ પૈસા ઉપાડવા ગયા હતા. ત્યારે પોસ્ટ વિભાગે અગાઉ પાંચ વર્ષ ચુકવેલ વ્યાજ 1,12,500 કાપી 1,37,500 પરત આપ્યા હતા અને જણાવ્યું હતું કે, તમારું ખાતું ખોલાવવામાં નિયમનું પાલન નથી થયું તેથી વ્યાજ મળે નહીં.